b"\n_START_ARTICLE_\nLeideno kulka\n_START_PARAGRAPH_\nLeideno kulka\xc2\xa0\xe2\x80\x93 \xc5\xbdiulio Verno moksliniame fantastiniame romane \xe2\x80\x9eDvide\xc5\xa1imt t\xc5\xabkstan\xc4\x8di\xc5\xb3 myli\xc5\xb3 po vandeniu\xe2\x80\x9c apra\xc5\xa1yta kulkos konstrukcija. \xc5\xa0i kulka pakrauta elektros kr\xc5\xabviu ir pataikiusi daro elektrin\xc4\x99 \xc5\xbeal\xc4\x85._NEWLINE_Elektra veikiantis i\xc5\xa1\xc5\xa1aunamas \xc4\xaftaisas buvo sukurtas kaip \xc5\xa1i\xc5\xb3 dien\xc5\xb3 policinis ginklas.\n_START_SECTION_\nApra\xc5\xa1ymas\n_START_PARAGRAPH_\n1870\xc2\xa0m. \xc5\xbdiulis Vernas apra\xc5\xa1\xc4\x97 med\xc5\xbeiokl\xc4\x97s ekspedicij\xc4\x85, kurioje panaudotos ne\xc4\xafprastos konstrukcijos kulkos:_NEWLINE_\xe2\x80\x9e... \xc5\xa1is \xc5\xa1autuvas i\xc5\xa1\xc5\xa1auna ne paprastas kulkas, o ma\xc5\xbeus stiklinius indus. \xc5\xa0ie indai yra plieniniuose apvalkaluose ir pasunkinti \xc5\xa1vino piliule; jie yra tikros Leideno stiklin\xc4\x97s, \xc4\xaf kurias pakraunamas elektros kr\xc5\xabvis, sudarydamas labai didel\xc4\x99 \xc4\xaftamp\xc4\x85. Nuo ma\xc5\xbeiausio sukr\xc4\x97timo jos i\xc5\xa1sikrauna, ir gyv\xc5\xabnas, koks tvirtas jis beb\xc5\xabt\xc5\xb3, krenta negyvas.\xe2\x80\x9c_NEWLINE_\xc5\xbd. Verno romane Leideno kulkas i\xc5\xa1\xc5\xa1audavo specialiu oriniu \xc5\xa1autuvu, naudojan\xc4\x8diu suspaust\xc4\x85 or\xc4\x85. Tokia kulka pakakdavo pataikyti \xc4\xaf bet kuri\xc4\x85 k\xc5\xabno dal\xc4\xaf, kad auka b\xc5\xabt\xc5\xb3 nukauta.\n_START_SECTION_\n\xc5\xa0iuolaikinis analogas\n_START_PARAGRAPH_\n2005\xc2\xa0m. Jungtini\xc5\xb3 Valstij\xc5\xb3 nacionalinio saugumo departamentas pasira\xc5\xa1\xc4\x97 kontrakt\xc4\x85 sukurti pana\xc5\xa1iai veikiant\xc4\xaf \xc4\xaftais\xc4\x85, pavadint\xc4\x85 Piezer (nuo \xc5\xbeod\xc5\xbeio pjezo), kurio apib\xc5\xabdinimas toks: \xe2\x80\x9ebelaidis elektra raumenis paveikiantis nemirtinas ginklas, pagr\xc4\xafstas pjezoelektrine technologija, skirtas civiliams teisingumo organ\xc5\xb3 valdininkams ir kari\xc5\xa1kiams\xe2\x80\x9c._NEWLINE_\xc4\xaetaisas, vadinamas Extended Range Electronic Projectile ('Padidinto nuotolio elektroninis sviedinys'), kuris primena didelio nuotolio i\xc5\xa1 \xc5\xa1autuvo i\xc5\xa1\xc5\xa1aunam\xc4\x85 belaid\xc4\xaf tazerio sviedin\xc4\xaf, buvo i\xc5\xa1bandytas 2009\xc2\xa0m. Elektronin\xc4\x97s str\xc4\x97lyt\xc4\x97s i\xc5\xa1\xc5\xa1aunamos i\xc5\xa1 12-to kalibro lygiavamzd\xc5\xbeio \xc5\xa1autuvo ir lekia iki 20\xc2\xa0m. \xc4\xae \xc5\xbemog\xc5\xb3 pataikiusi str\xc4\x97lyt\xc4\x97 elektros i\xc5\xa1krova j\xc4\xaf imobilizuoja 20-\xc4\x8diai sekund\xc5\xbei\xc5\xb3._NEWLINE_Amnesty International anks\xc4\x8diau gin\xc4\x8dijo jo pirmtako tazerio saugum\xc4\x85, teigdama, kad apie 330 \xc5\xbemoni\xc5\xb3 mir\xc4\x97 po elektrinio tazerio poveikio."